text: Politiet advarer mod pirat-taxaer
  04 maj 2014 kl. 08.12
  Sydøstjyllands Politi advarer mod pirat-taxaer i nattelivet i Kolding. Natten til søndag mistede en 19-årig mand 6000 kroner, da han lod sig friste til at tage en pirat-taxa hjem fra byen.
  Ved tre-tiden i nat lod den 19-årige sig friste af et tilbud om at blive kørt hjem fra diskoteksområdet i Kolding midtby for et bidrag på 50 kroner til benzinen. Pengene hævede han undervejs på sit Dankort. da den19-årige vågnede søndag morgen manglede han sin pung og der var hævet 6000 kroner på Dankortet.
  - Det er desværre en type tyverier, som vi ofte ser. Fidusen er koden til Dankortet aflures undervejs. Hold jer fra pirat-taxaer, lyder advarslen fra vagtchef Martin Rasmussen hos Sydøstjyllands Politi.
  Pirat-taxaen beskrives som en mørkegrå stationcar - og der efterlyses to mænd af mellemøstligt udseende, som politiet udtrykker sig.
  